รัฐบาลไทย-ข่าวทำเนียบรัฐบาล-อ.สันทราย บูรณาการขับเคลื่อนบำบัดฟื้นฟูผู้ป่วยยาเสพติด สร้าง “หมู่บ้านยั่งยืน” ที่รวมผู้คนมีจิตอาสาดูแลสังคม พร้อมเรียนรู้หลักการพึ่งพาตนเองเพื่อสร้างคุณภาพชีวิตที่ดีอย่างยั่งยืน
วันจันทร์ที่ 3 เมษายน 2566
03/04/2566
อ.สันทราย บูรณาการขับเคลื่อนบําบัดฟื้นฟูผู้ป่วยยาเสพติด สร้าง “หมู่บ้านยั่งยืน” ที่รวมผู้คนมีจิตอาสาดูแลสังคม พร้อมเรียนรู้หลักการพึ่งพาตนเองเพื่อสร้างคุณภาพชีวิตที่ดีอย่างยั่งยืน
อ.สันทราย จ.เชียงใหม่ บูรณาการขับเคลื่อนบําบัดฟื้นฟูผู้ป่วยยาเสพติด สร้าง “หมู่บ้านยั่งยืน” ที่รวมผู้คนมีจิตอาสาดูแลสังคม พร้อมเรียนรู้หลักการพึ่งพาตนเองเพื่อสร้างคุณภาพชีวิตที่ดีอย่างยั่งยืน
วันนี้ (3 เม.ย. 66) ณ ที่ว่าการอําเภอสันทราย จังหวัดเชียงใหม่ นายศิวะ ธมิกานน์ นายอําเภอสันทราย เปิดเผยถึง การขับเคลื่อนโครงการหนึ่งตําบล หนึ่งหมู่บ้านยั่งยืน (Sustainable Village) ของอําเภอสันทราย เพื่อเฉลิมพระเกียรติสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ในโอกาสมหามงคลทรงเจริญพระชนมายุครบ 3 รอบ 36 พรรษา ซึ่งอําเภอสันทรายได้จัดทําแผนและประสานแผนพัฒนาพื้นที่อําเภอ “บําบัดทุกข์ บํารุงสุข” แบบบูรณาการอย่างยั่งยืน ประจําปีงบประมาณ พ.ศ. 2566 อําเภอ “บําบัดทุกข์ บํารุงสุข” หรือ CAST (Change Agent for Strategic Transformation) for Sustainable Development Goals ตามแบบข้อเสนอโครงการเบื้องต้น (Project Brief) ชื่อโครงการ “ส่งเสริมรายได้ สร้างเสริมสุขภาพ อาหารปลอดภัย สันทรายยั่งยืน” ประกอบด้วย 4 กิจกรรม คือ 1. กิจกรรม : ส่งเสริมรายได้ปลูกพืชผักปลอดภัย 2. กิจกรรม : ส่งเสริมสุขภาพเพื่อคุณภาพชีวิตที่ดี 3. กิจกรรม : คนสันทรายไม่ทิ้งกัน และ 4. กิจกรรม : สันทราย Soft Power ท่องเที่ยววิถีธรรมชาติ อาหารปลอดภัย ที่สอดคล้องกับเป้าหมายการพัฒนาที่ยั่งยืน (SDGs) ทั้ง 17 ข้อ ขององค์การสหประชาชาติ
นายศิวะ ธมิกานน์ นายอําเภอสันทราย กล่าวว่า เมื่อเร็ว ๆ นี้ นายสุทธิพงษ์ จุลเจริญ ปลัดกระทรวงมหาดไทย ได้ลงพื้นที่ตรวจเยี่ยมการบริหารจัดการน้ําอย่างยั่งยืนและการจัดการสิ่งแวดล้อม ณ สวนแก้วคําเอ้ย ถ.สมโภชเชียงใหม่ 700 ปี ต.สันทรายหลวง อ.สันทราย จ.เชียงใหม่ ซึ่งเป็นสถานที่ของภาคเอกชนที่ได้บริหารจัดการให้มีพื้นที่สําหรับออกกําลังกาย และพลังงานจากโซลาเซลล์ พร้อมทั้งระบบการบริหารจัดการน้ํา โดยท่านปลัดกระทรวงมหาดไทยได้ให้ข้อแนะนําเพื่อหาแนวทางการเชื่อมโยงกับระบบบริหารจัดการน้ํา การจัดการชลประทาน และส่งเสริมกิจกรรมทางการเกษตร รวมทั้งการจัดทําเป็นพื้นที่แหล่งเรียนรู้ นอกจากนี้ ท่านได้ลงพื้นที่พบปะผู้นําท้องที่ ท้องถิ่น ในพื้นที่ตําบลสันทรายหลวง อําเภอสันทราย พร้อมทั้งมอบแนวทางการพัฒนาคุณภาพชีวิตของพี่น้องประชาชนในพื้นที่ อ.สันทราย ร่วมกับทีมอําเภอ “บําบัดทุกข์ บํารุงสุข” หรือ D-Cast ณ วัดดอยแท่นพระผาหลวง ต.ป่าไผ่ อ.สันทราย จ.เชียงใหม่ และเยี่ยมเยียนครัวเรือนที่ตกเกณฑ์ จปฐ. พร้อมมอบถุงยังชีพและให้กําลังใจครัวเรือนที่ตกเกณฑ์ด้านรายได้ จํานวน 4 ครัวเรือน เนื่องจากมีผู้สูงอายุ ผู้ป่วยติดเตียง และกลุ่มเปราะบางที่ไม่สามารถช่วยเหลือตนเองได้
“หนึ่งในประเด็นที่สําคัญที่ท่านปลัดกระทรวงมหาดไทยได้เน้นย้ําในการตรวจเยี่ยมสวนแก้วคําเอ้ย คือ การแสดงออกซึ่งพลังความรัก สามัคคี ร่วมกันลงแขก จัดทําแปลงผักสวนครัวโดยรอบพื้นที่ในชุมชน ทําให้พื้นที่นี้เป็นพื้นที่ต้นแบบด้านความมั่นคงด้านอาหาร ตามพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี โดยทําแปลงผักและปลูกผักจากเมนูตํารับอาหารไทย เช่น “แปลงต้มยํา” มีป้ายบอกสรรพคุณอะไรบ้าง ต้องใส่ส่วนผสมอะไรบ้าง เช่น ตะไคร้ หัวข่า พริก ใบมะกรูด มะนาว มีคุณค่าทางยา ทําให้ระบบหายใจ ระบบหมุนเวียนโลหิต เลือดไม่ออกตามไรฟัน “แปลงส้มตํา” มะละกอ พริก มะนาว ถั่วฝักยาว มะเขือเทศ ปลูกผักบุ้งในน้ํา เป็นต้น โดยทุกแปลงก็จะมีป้ายกํากับบอกชนิดของพืชผัก ซึ่งจะทําให้เด็กเกิดการเรียนรู้ และจะทําให้สวนหย่อมแห่งนี้กลายเป็นตักศิลาแห่งผักสวนครัวสร้างความมั่นคงด้านอาหาร พร้อมทั้งจัดทําป้ายเชิดชูเกียรติเจ้าของพื้นที่ เพื่อเป็นการประกาศเกียรติคุณให้ประชาชนที่มาใช้พื้นที่ได้รับรู้รับทราบ ถึงการเป็นต้นแบบการพัฒนาที่ยั่งยืน มีจิตใจเสียสละ ด้วยการทําพื้นที่ส่วนตัวให้เป็นพื้นที่สาธารณะ ทําให้เป็นพื้นที่สีเขียว เป็นปอดของคนสันทราย” นายอําเภอสันทราย กล่าว
นายอําเภอสันทราย กล่าวเพิ่มเติมว่า ขณะนี้ อําเภอสันทรายได้ดําเนินโครงการบําบัด รักษา และฟื้นฟูสภาพทางสังคมให้แก่ผู้ป่วยยาเสพติดในพื้นที่ด้วยการฝึกอบรมให้ผู้ที่เข้ารับการบําบัดรักษาได้เรียนรู้วิถีชีวิตที่ไม่ยุ่งเกี่ยวกับยาเสพติด สร้างภูมิคุ้มกันยาเสพติด และมีโอกาสได้เรียนรู้ฝึกอาชีพ ฝึกทดลองทําแปลงเกษตรภายในครัวเรือน โดยได้ใช้พื้นที่บริเวณบ้านผู้ป่วยติดเตียงเป็นแหล่งเรียนรู้ ซึ่งทําให้ผู้เข้ารับบําบัดได้ฝึกการทํากิจกรรมสาธารณประโยชน์และเป็นจิตอาสาไปในตัว ซึ่งจะทําให้ได้ทําประโยชน์แก่สังคมและยังได้เรียนรู้วิธีการทําปุ๋ยหมักผสมปุ๋ยอินทรีย์ทําสารบํารุงดิน ซึ่งผู้เข้ารับการบําบัดทั้ง 45 คน ต่างเห็นว่าการเรียนรู้นี้เป็นประโยชน์ที่สามารถนํากลับไปประยุกต์ใช้ในครัวเรือนของตนเอง และทําให้ตนเองได้ใช้เวลาว่างให้เกิดประโยชน์ ไม่หันกลับไปยุ่งเกี่ยวกับยาเสพติดอีก
“สําหรับการขับเคลื่อนเป้าหมายที่ 4 สร้างหลักประกันว่าทุกคนมีการศึกษาที่มีคุณภาพ (SDG 4: Quality Education) อ.สันทราย ได้ร่วมส่งเสริมให้เด็กนักเรียนได้มีโอกาสศึกษาตามเกณฑ์ ซึ่งได้มีการมอบทุนให้กับเด็กนักเรียน รวมถึงการช่วยเหลือที่ต่อเนื่องโดยขอรับการสนับสนุนจากภาคีเครือข่ายภาคประชาสังคม ซึ่งจากคําแนะนําของท่านปลัดกระทรวงมหาดไทยในการให้สํารวจครัวเรือนที่ต้องการความช่วยเหลือและเสนอเรื่องการขอรับทุนการศึกษาไปที่มูลนิธิร่วมจิตน้อมเกล้าฯ เพื่อเยาวชนในพระบรมราชินูปถัมภ์ นอกจากนี้ อ.สันทราย ได้ทําการ Re X-Ray กลุ่มเป้าหมายเพิ่มเติมโดยได้รับความร่วมมือจากธนาคารของรัฐในพื้นที่ตรวจสอบข้อมูลกลุ่มผู้ขอมีบัตรสวัสดิการแห่งรัฐ ซึ่งทางธนาคารจะส่งข้อมูลผู้ขอมีบัตรฯ จากระบบฐานข้อมูลเดิมที่ใช้อ้างอิงมาจากข้อมูลของกระทรวงสาธารณสุข รวมถึงข้อมูลในระบบ TPMAP และระบบ ThaiQM เพื่อ อ.สันทราย สามารถตรวจสอบว่า ยังมีกลุ่มเป้าหมายใดไม่ได้รับการพิจารณาจากธนาคาร เพื่อประสานขอรถ mobile ของธนาคารไปช่วยอํานวยความสะดวกในการขอมีบัตรสวัสดิการแห่งรัฐ อันจะเป็นหลักประกันพื้นฐานของการดํารงชีวิตประชาชน ลดความเหลื่อมล้ําในสังคม บรรเทาปัญหาความเดือดร้อนของกลุ่มเป้าหมายมากที่สุดอย่างแท้จริง อันเป็นการตอบสนองพระบรมราชปณิธานของพระบาทสมเด็จพระเจ้าอยู่หัวที่มีพระราชประสงค์ทําให้ประเทศชาติมั่นคง ประชาชนมีความสุข แก้ไขในสิ่งผิด สืบสานในพระราชปณิธาน ภายใต้ปรัชญาของเศรษฐกิจพอเพียง” นายอําเภอสันทราย กล่าวในช่วงท้าย